Denne artikkelen **trenger flere eller bedre referanser for verifikasjon**. Du kan forbedre denne artikkelen ved å legge inn referanser til gode kilder. Hvem som helst kan fjerne kildeløst materiale uten forvarsel, men den foretrukne tilnærmingen er i første omgang å markere de setningene/påstandene som trenger kildebelegg ved å tilføye *{{Trenger referanse|dato=2023-12}}* etter påstanden. *2023-04*

**Nidarosdomens Guttekor** (chorus puerorum cathedralis nidarosiensis) er Norges eldste guttekor. Det deltar regelmessig ved gudstjenester i Nidarosdomen og holder konserter rundt i Norge, Europa, Nord-Amerika og Asia. Hovedkoret har ca. 95 sangere i alderen 8 – 70 år, fordelt på 8 stemmegrupper. 

Opprinnelsen til koret finner seg allerede i 1100-tallet da stenhuggernes sønner fikk undervisning av prestene i Nidarosdomen og som gjengjeld måtte synge i gudstjenestene. Da Trondheim katedralskole ble etablert og undervisningen ble flyttet ut av Nidarosdomen hadde elevene ved Trondheim katedralskole korsang i domen som en fast plikt. Denne forbindelsen opphørte i 1806, og etter at domen i noen år hadde sangere fra andre skoler, og noen år var uten kor, ble guttekoret (re)etablert i 1927, i forkant av Olavsjubileet i 1930. Koret synger alt fra gregoriansk sang til nykomponerte korstykker, og fremfører med jevne mellomrom store korverk sammen med orkester og solister.

Korets struktur
---------------

### Aspirantkoret

Gutter som ønsker å begynne i koret må normalt fullføre 2 års opplæring som aspiranter. Denne opplæringen er tilknyttet Trondheim kommunale kulturskole. Opplæringen omfatter grunnleggende sang- og notelære, og allerede her blir guttene delt inn etter stemmeleie (sopraner og alter). Aspirantkoret har også egne opptredener, både alene og sammen med *hovedkoret*. I noen tilfeller kan koret ta inn sangere som ikke har gjennomført 2 år i aspirantkoret, hvis de kan vise til gode sangegenskaper og erfaring fra andre kor.

### Hovedkoret

Hovedkoret er delt inn i 8 stemmegrupper. Disse er sopran (1 og 2), alt (1 og 2), tenor (1 og 2) og bass (1 og 2). På denne måten er koret i realiteten to selvstendige kor med komplett stemmebesetning. Denne inndelingen åpner for flere muligheter i konsertsammenheng, ved at de to korene kan variere mellom å synge sammen og hver for seg.

Hovedkoret består til enhver tid av 80 – 100 sangere. De yngste er 8 år når de har fullført aspirantkoret og tas opp i hovedkoret. Koret har ingen øvre aldersgrense, og har derfor hatt sangere helt opp til 70-årsalderen.[]

Dirigenter
----------

Etter at koret ble reetablert i 1927 har de hatt fire dirigenter. Fra 2023 er Thomas Berg-Juul dirigent og overtok etter Bjørn Moe. Moe dirigerte koret i en periode på 50 år, fra 1973 til 2023.

| År | Dirigent |
| --- | --- |
| 1927–1948 | Erik Saltnessand |
| 1948–1973 | Ludvig Nielsen |
| 1973–2023 | Bjørn Moe |
| 2023– | Thomas Berg-Juul |

Turnévirksomhet
---------------

Oversikt over land hvor Nidarosdomens Guttekor har holdt konserter.
Koret har en utstrakt turnévirksomhet og har de siste årene holdt konserter i USA og i europeiske hovedsteder. I senere år har konserter i Oslo og Stockholm blitt en årlig begivenhet i forbindelse med korets juleturné. I tillegg har de normalt 2-3 utenlandsreiser i året, enten i egen regi eller i forbindelse med internasjonale korfestivaler.

Diskografi
----------

Nidarosdomens Guttekor har spilt inn flere plater. I tillegg har de medvirket på andre innspillinger.

* 1980: *Juletoner*
* 1992: *Jul i Nidarosdomen*
* 1994: *Laudate*
* 1995: *Julekveld*
* 1996: *Våre vakreste salmer og sanger*
* 1996: *Snørosa* (EP. Den offisielle sangen for ski-VM 1997 i Trondheim]
* 1998: *Stille natt*
* 1999: *Jul med Guttekoret*
* 2001: *Våre beste julesanger*
* 2003: *Evige øyeblikk*
* 2004: *Evige øyeblikk II*
* 2004: *Frelsesarmeens juleplate*
* 2006: *Aria*
* 2008: *I Wish*
* 2012: *Julestemning i Nidarosdomen*
* 2016: *Juletrompeten med Kai Robert og Nidarosdomens Guttekor* – med trompetisten Kai Robert og andre

Referanser
----------

1. ↑  Baden, Torkil Olav (23. januar 2023). «Nidarosdomens guttekor». *Store norske leksikon* **(norsk)**. Besøkt 30. april 2023.
2. ↑  Pettersen, Jørgen (6. januar 2023). «Årets trønder og Årets hverdagshelt 2022 er kåret». *NRK*. Besøkt 21. juni 2023.
3. ↑  Weberg, Lars (14. november 2016). «Nytt julealbum fra Kai Robert». *Sarpsborg Arbeiderblad* **(norsk)**. Besøkt 30. april 2023. «Dette er Kai Roberts 61. album gjennom 46 år i platebransjen. | Julealbumet åpner med «Juletrompeten» av William Kristoffersen og spilt inn i Nidarosdomen med Kai Robert og Nidarosdomens Guttekor og under ledelse av deres faste dirigent i over 40 år, Bjørn Moe. Arrangementet er ved Henning Sommerro. |»

Eksterne lenker
---------------

* (no) Offisielt nettsted Rediger på Wikidata

* (en) Nidarosdomens Guttekor – kategori av bilder, video eller lyd på Commons Rediger på Wikidata
* (en) Nidarosdomens Guttekor på Discogs Rediger på Wikidata

* (en) Nidarosdomens Guttekor på MusicBrainz Rediger på Wikidata

* (en) Nidarosdomens Guttekor på Spotify Rediger på Wikidata

* (no) Nidarosdomens Guttekor på Rockipedia Rediger på Wikidata
* (no) Korets nettsted

|  |  |
| --- | --- |
| Oppslagsverk/autoritetsdata | Store norske leksikon **·** Rockipedia **·** MusicBrainz **·** Discogs
 |